Un bărbat în vârstă de 62 de ani se recuperează bine și ar trebui să părăsească spitalul în curând, după ce a primit un nou rinichi de la un porc, scrie BBC, potrivit Agerpres.
Chirurgii americani spun că Rick Slayman este un "adevărat erou" pentru că a încercat această operație de pionierat. Operația de patru ore, efectuată la 16 martie, "marchează o etapă majoră în încercarea de a oferi pacienților organe mai ușor de obținut", a declarat Spitalul General din Massachusetts într-un comunicat. Rick Slayman a suferit un transplant de rinichi uman la același spital în 2018, după ce înainte de aceasta a fost supus la dializă timp de șapte ani, deoarece proprii rinichi nu funcționau corespunzător.Cinci ani mai târziu, transplantul a eșuat și a trebuit să se întoarcă la dializă în mai 2023.
Slayman a spus că a cântărit argumentele pro și contra și a decis să meargă mai departe cu transplantul de rinichi de porc: "Am considerat că nu este doar o modalitate de a mă ajuta pe mine, ci și o modalitate de a oferi speranță pentru miile de oameni care au nevoie de un transplant de rinichi". Rinichiul special de porc a fost furnizat de eGenesis din Cambridge, Massachusetts. Animalul a fost modificat genetic pentru a îmbunătăți compatibilitatea.
Unul dintre membrii echipei de transplant, dr. Tatsuo Kawai, a declarat: "Speranța noastră este că această abordare de transplant va oferi un colac de salvare milioanelor de pacienți din întreaga lume care suferă de insuficiență renală".